Kristian Jensen (V), 2009-03-10:
Som jeg nævnte i mit tidligere indlæg, er det sådan, at jeg håber på, at der kan være et notat klar fra Justitsministeriet inden tredjebehandlingen, men jeg kan ikke forstå den store fokus på, at det nødvendigvis skal være klar inden.
Sagen er jo, at vi i dag administrerer efter, at der ikke er opkrævet moms, A-skat og arbejdsmarkedsbidrag for de virksomheder, der skulle have betalt.
Sådan administrerer vi i dag, vi håndhæver loven.
Så såfremt der måtte være et problem med dette, vil problemet allerede være opstået.
Og så må løsningen, hvis det er et problem, at man håndhæver et lovforslag, der ikke er vedtaget, jo være at sørge for, at man får vedtaget lovforslaget.
Jeg tror nemlig ikke på, at interessen vil gå væk efterfølgende.
Men jeg tror bare, at den tryghed, der vil være hos virksomhederne, fordi nu er lovforslaget så vedtaget og dermed gældende, vil være stor, hvis lovforslaget bliver afklaret snarest.
Det, der fik mig på talerstolen, var sådan set en let undren over hr. Niels Helveg Petersens indlæg.
Hr. Niels Helveg Petersens indlæg kunne forstås sådan, at man slet ikke skulle hente pengene ind igen, men skulle lave en måneds udvidelse af kreditten og så ikke samle op på noget tidspunkt, altså en øget kredit til virksomhederne, som så ikke bliver indhentet på et senere tidspunkt.
Det var sådan det ene bud, nemlig at vi skulle gøre endnu mere end det, regeringen har lagt op til.
Men det kan også være, at hr. Niels Helveg Petersens indlæg skulle forstås sådan, at det hele næsten er lige meget, og at der slet ikke er noget at gøre.
Jeg synes bare, at det kunne være interessant at vide, præcis hvor Det Radikale Venstre egentlig placerer sig.
Vil man slet ikke gøre noget for likviditeten, eller mener man, at vi skal gøre yderligere, og at den måneds ekstra likviditet, der nu gives, at den udskydelse for en periode, kan gøres permanent?
Så vil jeg blot for historieskrivningens skyld - for der har været så mange røster fremme om, at regeringen ikke ønsker at gøre noget for at nedbringe den stigning, der har været i arbejdsløsheden -
da bare nævne, at ud over den skatteaftale, Forårspakke 2,0, der er blevet indgået den 1. marts, og som allerede næste år giver et stort vækstpotentiale for dansk økonomi ved at være underfinansieret med ca. 14 mia. kr. i starten, og så indhenter vi finansieringen hen ad vejen,
sige, at der i tillæg til det også er blevet aftalt, at vi for indeværende år frigør mulighed for, at danskerne kan hæve deres tvangsopsparing, nemlig de SP-midler, der er blevet opkrævet siden 1998, og som man nu får muligheden for at få udbetalt tidligere.
Såfremt en fjerdedel af SP-indehaverne hæver deres SP-opsparing, vil det øge de disponible indkomster med 7-8 mia. kr. og dermed være et godt skub til at få sat gang i dansk økonomi.
Med hensyn til det med bygninger og renoveringsarbejder vil jeg sige, at det er blevet aftalt at etablere en pulje på 1,5 mia. kr.
Hvad angår kommunerne, er vi i gang med nu at drøfte, hvad deres muligheder for at fremrykke investeringer i 2009, sådan at vi kan øge de borgernære serviceområder, f.eks. børneområdet, folkeskoleområdet og ældreplejeområdet, er.
Herunder kunne jeg egentlig også nævne det fælles initiativ taget af en lang række partier, faktisk af alle bortset fra Enhedslisten, på transportområdet, om at fremrykke investeringer for 5 mia. kr.
Det er bare lige sagt for fuldstændighedens skyld.
Når der bliver tegnet et billede af, at regeringen intet gør, og at der ingenting sker, vil jeg sige, at der stadig tages stadig initiativ på initiativ for netop at modvirke så store stigninger i ledigheden, som vi ser i øjeblikket.